Busuttil u Casa kienu ressqu rikors fil-Qorti wara rapporti tal-Proġett Daphne Il-Qorti tal-Maġistrati rrifjutat talba li għamlu l-eks Kap tal-Oppożizzjoni Simon Busuttil u l-Ewroparlamentari David Casa, biex tinfetaħ inkjesta oħra dwar il-Ministru Konrad Mizzi u ċ-Chief of Staff tal-Prim Ministru, Keith Schembri. Busuttil u Casa kienu ressqu rikors fil-Qorti wara rapporti tal-Proġett Daphne. Fir-rikors huma kienu talbu li tinbeda inkjesta kriminali kontra l-Ministru Mizzi, iċ-Chief of Staff Keith Schemnri, Brian Tonna u Karl Cini ta’ Nexia BT u Mario Pullicino, l-aġent Malti tat-tanker tal-LNG. Ir-rikors kien tressaq wara li l-Proġett Daphne kien ippubblika imejl li allegatement kienet turi li l-kumpanija 17 Black f’Dubaj kienet infetħet bil-għan li tkun ‘ target client ’ għall-kumpaniji ta’ Mizzi u Schembri fil-Panama. Minkejja dan, fid-deċiżjoni tagħha, il-Qorti fakkret li diġà hemm investigazzjoni dwar Mizzi u Schembri u “mhux fl-aħjar interess tal-ġustizzja li jkun hemm investigazzjoni doppja jew trippla dwar l-istess każ.” Il-Maġistrat Francesco Depasquale saħaq li l-allegazzjonijiet il-ġodda huma dwar “reat” li dwaru diġà hemm inkjesta. Saħaq li jekk hemm evidenza ġdida, din kellha tkun ippreżentata fl-inkjesta oriġinali. Apparti minn hekk, il-Maġistrat qal ukoll li ma sabx biżżejjed evidenza biex ikun jista’ jiftaħ inkjesta dwar Mario Pullicino. F’Lulju tas-sena li għaddiet, Simon Busuttil kien ressaq rikors fil-Qorti kontra l-Ministru Konrad Mizzi u Keith Schembri u l-Maġistrat Ian Farrugia kien iddeċieda li hemm biżżejjed evidenza biex tinfetaħ inkjesta kriminali. Minkejja dan, l-inkjesta dwar il-Panama Papers tinsab staġnata wara li l-partijiet ikkonċernati, fosthom Mizzi, Schembri u l-Prim Ministru Joseph Muscat appellew mid-deċiżjoni tal-Qorti għax saħqu li diġà għaddejin inkjesti simili dwar l-istess każ. "Il-Qorti b'kundanna lil Busuttil u Casa" - PL Fi stqarrija b'reazzjoni, il-Partit Laburista saħaq li d-deċiżjoni tal-Qorti hija "kundanna ċara" għall-aġir ta' Simon Busuttil u David Casa, li fi kliemu qed ixekkel il-proċess għall-ġustizzja. "Dan id-digriet jikkonferma li David Casa u Simon Busuttil jinteressahom li jtellfu l-ħin tal-Qrati tagħna biex ma ssirx il-ġustizzja," tisħaq l-istqarrija. "Huwa ċar ukoll li Casa u Busuttil qed imorru l-Qorti bl-istess akkużi riċiklati li ilhom jagħmlu." "Il-Qorti kkonfermat li Mizzi, Schembri u Tonna għandhom jitpoġġew taħt inkjesta" - Simon Busuttil Intant, l-eks Kap tal-Oppożizzjoni, qal li d-deċiżjoni tal-Qorti tikkonferma li Konrad Mizzi, Keith Schembri u Brian Tonna għandhom jitpoġġew taħt inkjesta Maġisterjali, anke jekk il-Maġistrat ma qabilx li tinfetaħ inkjesta oħra. Busuttil saħaq li wara l-Maġistrat Ian Farrugia, il-Maġistrat Depasquale huwa t-tieni wieħed li kkonferma li t-tliet persuni għandhom jitpoġġew taħt investigazzjoni kriminali. "In-nies qed jistennew il-verità" - PN Fi stqarrija, iffirmata minn Busuttil u minn Casa, il-Partit Nazzjonalista saħaq li għat-tieni darba l-Qorti kkonkludiet li l-Ministru Konrad Mizzi u ċ-Chief of Staff tal-Prim Ministru Keith Schembri għandhom jiġu investigati. "In-nies qed jistennew li l-Prim Ministru Joseph Muscat jieqaf jiddefendihom u minflok iħalli li l-investigazzjoni ssir," saħaq il-Partit Nazzjonalista waqt li fakkar fl-appell mid-deċiżjoni tal-Maġistrat Ian Farrugia. L-istqarrija ttemm tappella lil Konrad Mizzi u lil Keith Schembri sabiex iwaqqgħu l-appell għax fi kliemu n-nies qed jistennew il-verità.